Si u vodhën të dhënat në zyrën amerikane të personelit
Vazhdon të mbetet mister mënyra se si u thye sistemi kompjuterik i Zyrës së Menaxhimit të Personelit në SHBA
Zyra e Menaxhimit të Personelit të Shteteve të Bashkuara (OPM) thotë se rreth 4 milionë punonjësve të qeverisë federale mund t’u jenë vjedhur të dhënat personale gjatë një sulmi masiv kibernetik që filloi në vitin 2014. Hakerët mund të kenë përftuar edhe informacion sensitiv biografik të personelit ushtarak dhe të shërbimeve të zbulimit. Mendohet se hakerë të lidhur me Kinën janë përgjegjës për këto ndërhyrje, që ngjasojnë me sulme të mëparshme kibernetike dhe për të cilat SHBA ka fajësuar Korenë e Veriut. Në rastin e sulmit të hakerëve të Koresë së Veriut ndaj korporatës Sony në vitin 2014, qeveria e Shteteve të Bashkuara tha se pati mundësinë të gjurmonte origjinën e sulmit në Korenë e Veriut, për shkak të disa programeve të vendosura paraprakisht nga operativë amerikanë në sistemet kompjuterike të Koresë së Veriut. Por, si arritën zyrtarët amerikanë të identifikojnë Kinën si të dyshuarën kryesore për sulmin ndaj Zyrës së Menaxhimit të Personelit (OPM)? Adam Kujawa, drejtues i zbulimit në kompaninë Malwarebytes Labs, thotë se sofistikimi i sulmit tregon për një aktor kryesor në këtë fushë. Sipas Tyrone Wilson, i firmës së sigurisë së informacionit “Cover6 Solutions”, kushdo qoftë që sulmoi OPM-në, mund të ketë patur akses në sistemet e saj për gati një vit. Sulmi ndaj OPM-së i bën edhe më urgjente shqetësimet që ka SHBA për sigurinë kibernetike. Zoti Wilson thotë se këto lloj programesh mund të mbijetojnë brenda sistemeve edhe pasi janë zbuluar, pasi shumë prej tyre kanë aftësinë e rigjenerimit edhe pasi janë fshirë. Adam Kujawa thotë se vetë punonjësit mund t’i ekspozojnë të dhënat e tyre. Zyra e Menaxhimit të Personelit amerikan (OPM) thotë se vazhdon të përjetojë sulme të vazhdueshme kibernetike, me rreth 10 milionë sulme të tilla çdo muaj. Kina ka mohuar me forcë përfshirjen në sulmin ndaj OPM-së, dhe Shtetet e Bashkuara ende nuk ka prezantuar evidencë të drejtpërdrejtë që lidh sulmet me Kinën.